Scene scandaloase au avut loc luni, înainte de partida dintre Juventus București și Sepsi OSK, începută la ora 18:00. Cu o jumătate de oră înainte de fluierul de start al arbitrului, la stația de amplificare a stadionului „Anghel Iordănescu”, acolo unde echipa din Colentina își dispută meciurile de acasă, s-au putut auzi vulgarități, cuvinte xenofobe și incitare la violență la adresa maghiarilor.

Conform TelekomSport, organizatorii au considerat, în momentul în care cele două echipe erau la încălzire, că pot reda o parodie a melodiei „Doamne, ocrotește-i pe români”. Melodia în cauză este plină de vulgarități, cuvinte xenofobe și incitare la violență la adresa maghiarilor:

„Sus îi Iancu pa statuie și le dă la unguri m***

Doamne ocrotește-i pe români.

„În Campia Nordica, vin c-o bomb-atomică

Doamne ocrotește-i pe români

Doamne f***-va pă tăți și scăpăm de greutăți

Doamne ocrotește-i pe români”.

Prezent în studioul TelekomSport, consilierul lui Răzvan Burleanu, Andrei Vochin, a dat verdictul: „Comisiile trebuie sesizate de observatorul partidei. Este dezgustător dacă lucrurile stau așa! E dezgustător că mai există astfel de oameni!”.

În startul partidei cu Sepsi, la fel ca la toate meciurile lui Juventus București considerate acasă, se intonează imnul de stat al României de la stația de amplificare a stadionului.